Sicilijanska odbrana – Alapinova varijanta

**Sicilijanska odbrana – Alapinova varijanta** jest šahovsko otvaranje i odgovor na Sicilijansku odbranu, a karakteriziraju je potezi:
: **1. e4 c5**
: **2. c3**.

Nazvana je po ruskom majstoru Semjonu Alapinu. Mnogo godina nije bila cijenjena jer se za 2...d5 mislilo da crnom omogućuje lahku jednakost.

Danas se Alapinova varijanta smatra jednim od najsolidnijih i respektabilnih antisicilijanki i zastupaju je velemajstori kao što su Jevgenij Svešnjikov, Eduardas Rozentalis, Sergej Tivjakov, Duško Pavasovič i Dražen Sermek. Igrali su je svjetski prvaci Viswanathan Anand, Gari Kasparov, Anatolij Karpov, Veselin Topalov i Vladimir Kramnik. Deep Blue igrao ju je protiv Kasparova u njihovom meču 1996. kako bi izbjegao glavnu varijantu Sicilijanke, u kojoj Kasparov ima gotovo cjeloživotno iskustvo.

Ova varijanta može se vidjeti i u odgođenoj formi, naročito kad crni odabere neobičan drugi potez nakon 2. Sf3. Naprimjer, nakon 2. Sf3 a6 ili 2. Sf3 Dc7 često se može vidjeti 3. c3 zato što ni ...a6 ni ...Dc7 nisu naročito korisni potezi protiv Alapinove varijante.

## Glavne varijante 
### 2...Sf6 
Glavna varijanta koja je trenutno u primjeni jest **2... Sf6 3. e5 Sd5**, koja može nastati i u slučaju da bijeli ponudi, a crni odbije Morraov gambit (1. e4 c5 2. d4 cxd4 3. c3 Sf6 4. e5 Sd5).

Bijeli ima više opcija, uključujući 4. d4, 4. Sf3, 4. g3 i 4. Lc4.

### 2...d5 
Ovo je glavna alternativa crnom za 2...Sf6. Uobičajeni nastavak jest **3. exd5 Dxd5**, što je poznato kao Barmenova odbrana. Potez 3. e5 može transponirati u Varijantu s napredovanjem Francuske odbrane ako crni odgovori sa 3...e6, ali crni može razviti svog lovca na c8 prije nego što odigra e6. To vodi do verzije Francuske odbrane koja odgovara crnom, s obzirom na to da lovac više nije zarobljen iza pješačkog lanca. Ako bijeli odigra 3. exd5, moguće je 3...Sf6, ali nije jasno ima li crni dovoljnu kompenzaciju za pješaka.

Glavne opcije vrte se oko: 
***4. d4 Sc6** i sada 5. dxc5 ili 5. Sf3
***4. d4 Sf6 5. Sf3** kad i nakon 5...e6 i nakon 5...Lg4 bijeli može pokušati razne poteze.

### 2...e6 
Ovo je najsolidniji odgovor crnog, pripremajući 3...d5. Blisko je povezan s Francuskom odbranom, u koju često transponira. Bijeli može transponirati u Varijantu s napredovanjem Francuske odbrane sa 3. d4 d5 4. e5. Alternativno, može transponirati u neku vrstu Tarrascheve Francuske odbrane sa 3. d4 d5 4. Sd2 ili pokušati demonstrirati blagu prednost sa 3. d4 d5 4. exd5 exd5 5. Le3. 

### 2...d6 
Ovo je oštar odgovor. Crni često nudi gambit sa 3. d4 Sf6 4. dxc5 Sc6 (4...Sxe4?? 5. Da4+) 5. cxd6 Sxe4. Međutim, bijeli umjesto toga može pribjeći tihim potezima, sa 3. d4 Sf6 4. Ld3, zauzimajući centar i zadržavajući prostornu prednost.

## Ostali pokušaji 
### 2...e5 
Ovaj potez otežava bijelom da odigra d4, ali ozbiljno slabi polje d5. Igra se obično nastavlja potezima 3. Sf3 Sc6 4. Lc4, sa solidnom prednošću za bijelog.

## Također pogledajte 
* Spisak šahovskih otvaranja
* Spisak šahovskih otvaranja nazvanih po ljudima

## Napomene 
## Reference 
*Rozentalis, Eduardas i Harley, Andrew, *Play the 2.c3 Sicilian*, Gambit Publications, 2002; 
*

## Dodatna literatura 
*
*
*
*

## Vanjski linkovi 
* Zanimljiva ideja u Alapinovoj Sicilijanki  

Kategorija:Sicilijanska odbrana